|  |  |
| --- | --- |
|  | 25. september 2014Pressemeddelelse |
|   | Forskning og FormidlingFormidling41 20 60 19Nynne.bojsen.faartoft@natmus.dk |

**Nationalmuseet nyopstiller verdensberømt afrikasamling**

Carl og Amalie Kjersmeiers ikoniske samling af afrikansk kunst har inspireret både Cobra-bevægelsen og Man Ray og tiltrækker stadig forskere og kunstnere fra hele verden. Nu nyopstiller Nationalmuseet samlingen med planlagt åbning i efteråret 2015.

I 1930’erne valfartede nogle af tidens største kunstnere fra USA og Danmark til en lejlighed på Vesterbro Torv for at se på afrikansk kunst. Lejligheden tilhørte Carl og Amalie Kjersmeier, som havde opbygget en enestående samling gennem ture til auktionshuse i hele Europa, danskere med afrikanske forbindelser og ekspeditioner til Vestafrika. I 1968 donerede ægteparret deres samling til Nationalmuseet, hvor den siden har kunnet ses som en del af museets etnografiske udstillinger.

Nu skal Carl og Amalie Kjersmeiers unikke afrikasamling genopsættes i større lokaler i Nationalmuseets etnografiske afdeling. Planen er, at den nye udstilling skal stå færdig i efteråret 2015 - og samlingen forbliver samlet og uændret i sin sammensætning, som det var Carl Kjersmeiers ønske, da han forærede den til Nationalmuseet.

Nyopstillingen af Kjersmeiers samling sker som et led i Nationalmuseets løbende udvikling af nye udstillingskoncepter i de etnografiske samlinger, fortæller Christian Sune Pedersen, som er forsknings- og samlingschef på Nyere Tid og Verdens Kulturer på Nationalmuseet:

- Vi er i gang med at eksperimentere med vores etnografiske udstilling, og et af de temaer, vi gerne vil tage op, er samlingernes historie. For de er i sig selv en fantastisk kilde til mødet mellem Vesten og Afrika. Kjersmeiers samling er både på grund af det liv, samlingen fik i København, og på grund af personen, der indsamlede den, et rigtig spændende emne at udforske, siger Christian Sune Pedersen.

**Dette er en skulptur**
Som samler og formidler af afrikansk kunst var Carl Kjersmeier verdensberømt i sin samtid. Hans baggrund pegede dog ikke ligefrem i den retning: Han var oprindeligt uddannet jurist og arbejdede i byretten som kongens foged, men hans hovedinteresse i livet var poesi, lige fra asiatisk til afrikansk – og det var den interesse, der førte ham til Afrika, fortæller Jesper Kurt Nielsen, som er museumsinspektør på Nationalmuseet og i sin fritid skriver på en ph.d. om Kjersmeiers samling.

- Carl Kjersmeier havde et helt særligt talent for at se på afrikansk kunst. Så han begyndte at samle, blev specialiseret inden for det felt, og i 1933 tog han selv på ekspedition til Vestafrika med sin hustru og samlede ind, siger Jesper Kurt Nielsen.

Efter turen til Afrika skrev Carl Kjersmeier et hovedværk om afrikansk kunst på fire bind, som han sendte til museer og samlere i hele verden.

- Dét, han gjorde, som var helt exceptionelt, var, at han klassificerede afrikanske genstande. Det lyder banalt, men i stedet for at sige ”dette er en skulptur fra Afrika”, sagde han: ”Dette er en skulptur fra denne region og fra dette folk”. Dét var nyt, og Carl Kjersmeier var den første, der gjorde det så omfangsrigt, siger Jesper Kurt Nielsen.

Værket gjorde Carl Kjersmeier internationalt kendt og var årsagen til, at folk fra hele verden strømmede til hans lejlighed for at se hans samling - heriblandt museumsinspektører fra Nationalmuseet, samlere og kunstnere som Man Ray og Cobra-bevægelsen, som blev inspireret af skulpturerne til deres værker.

**Postkoloniale briller**
På Nationalmuseet oplever man, at Kjersmeiers samling er blevet ”genopdaget” de senere år. Fem-seks gæsteforskere kommer årligt til København alene for at studere den, og fornylig havde museet også besøg af en dansk kunstner, som malede inde i selve udstillingen i flere dage.

Nyopstillingen vil gøre det muligt at folde historien om Carl Kjersmeier og hans samling ordentligt ud - også til glæde for andre end fagfolk, mener forsknings- og samlingschef Christian Sune Pedersen.

- Det er vores håb, at vi med nyopstillingen kan udbrede kendskabet til Kjersmeiers samling og gøre den interessant og relevant for endnu flere mennesker. Vi vil blandt andet se med postkoloniale briller på manden Kjersmeier og hans projekt og på den måde sætte samlingen ind i en historisk sammenhæng.

**For yderligere oplysninger kontakt:**Christian Sune Pedersen, forsknings- og samlingschef, Nyere Tid og Verdens Kulturer, Nationalmuseet.
Tlf.: 41 20 62 00. E-mail: christian.sune.pedersen@natmus.dk

Jesper Kurt Nielsen, museumsinspektør, Nyere Tid og Verdens Kulturer, Nationalmuseet.
Tlf.: 41 20 62 11. E-mail: jesper.kurt.nielsen@natmus.dk

 Nynne Bojsen Faartoft, pressemedarbejder, Nationalmuseet.
Tlf.: 41 20 60 19. E-mail: nynne.bojsen.faartoft@natmus.dk